Beurtkrag duur moontlik tot naweek voort(Argieffoto: Tracey Adams/ANA) Eskom het aangekondig dat fase 2-beurtkrag tot Vrydag, en waarskynlik tot die naweek, sal voortduur. Die kragvoorsiener het Suid-Afrikaners Donderdagaand in ’n verklaring daaraan herinner dat ’n moontlikheid van beurtkrag oor die volgende 18 maande bestaan weens noodsaaklike instandhoudingswerk. “Ons neem die besluit om beurtkrag in te stel nie ligtelik op nie, maar die realiteit is dat ons kragopwekkingsinfrastruktuur beperk en onbetroubaar is,” sê André de Ruyter, uitvoerende hoof van Eskom, in die verklaring. Volgens De Ruyter is beurtkrag in die stadium onvermydelik gegewe die toestand van die infrastruktuur en ’n hoë aanvraag na elektrisiteit. Luidens die verklaring sal Eskom dit oorweeg om weer beurtkrag soggens gedurende spitsverkeer op te skort soos sy reserwes by die pompopgaarskemas en oop-siklus gasturbines herstel. Die kragvoorsiener waarsku dat veranderinge in die stelsel kan lei tot ’n moontlike verandering in die fase van beurtkrag wat geïmplementeer word. Eskom doen dus ’n beroep op gebruikers om elektrisiteit spaarsaming te gebruik.